SABUY ตั้งเป้าปี 64 รายได้โต 25% ดึงพาร์ทเนอร์ “ไทยแวน” ดันธุรกิจ Sabuy Money โต
SABUY ตั้งเป้าปี 64 รายได้โต 25% เล็งย้ายเข้า SET เดือนหน้า พร้อมเปิดตัว “ไทยแวน” พาร์ทเนอร์เกาหลี ลุย Eco System ดันธุรกิจใหม่ Sabuy Money โต
SABUY ตั้งเป้าปี 64 รายได้โต 25% เล็งย้ายเข้า SET เดือนหน้า พร้อมเปิดตัว “ไทยแวน” พาร์ทเนอร์เกาหลี ลุย Eco System ดันธุรกิจใหม่ Sabuy Money โต
24 ก.พ. 2564

นายชูเกียรติ รุจนพรพจี ประธานเจ้าหน้าที่บริหาร บริษัท สบาย เทคโนโลยี จำกัด (มหาชน) หรือ SABUY เปิดเผยว่า บริษัทฯรายงานผลประกอบการปี 2563 ซึ่งบริษัทฯมีรายได้จากการขายและให้บริการของบริษัทฯ สำหรับงวด 12 เดือนสิ้นสุดวันที่ 31 ธันวาคม 2563 กว่า 1,228.35 ล้านบาท เพิ่มขึ้น 170.43 ล้านบาท หรือคิดเป็น 16.11 % เมื่อเทียบกับช่วงเดียวกันของปีก่อน มีกำไรขั้นต้น 628 ล้านบาท เพิ่มขึ้นจากช่วงเดียวกันของปีก่อนคิดเป็น 22.37% และมีกำไรสุทธิ 102.06 ล้านบาท เพิ่มขึ้นจากช่วงเดียวกันของปีก่อนที่ 57.98 ล้านบาท คิดเป็น 76.03% ซึ่งสอดคล้องกับกำไรขั้นต้นที่ปรับเพิ่มสูงขึ้น ประกอบกับการบริหารจัดการต้นทุนในส่วนค่าใช้จ่ายในการบริหาร ทำให้สามารถสร้างผลประกอบการได้ดี และรายได้ที่เพิ่มขึ้นมาจากการขายสินค้าผ่านตู้จำหน่ายสินค้าอัตโนมัติ
โดยตู้จำหน่ายสินค้าอัตโนมัติของบริษัทฯ ณ วันที่ 31 ธันวาคม 2563 มีจำนวนเท่ากับ 5,876  ตู้ แม้ว่าบริษัทฯ จะได้รับผลกระทบจากวิกฤติการแพร่ระบาด COVID-19 ที่ส่งผลให้ยอดจำหน่ายผลิตภัณฑ์ประเภทเครื่องดื่มชะลอตัว แต่บริษัทฯ ได้นำสินค้าที่มีความเหมาะสมกับสถานการณ์ปัจจุบันเข้ามาจำหน่ายผ่านตู้จำหน่ายสินค้าอัตโนมัติแทน
นอกจากนี้ บริษัทฯ ยังคงสามารถสร้างรายได้จากการให้บริการการฝากเงินและโอนเงิน (Banking Agent) ที่เพิ่มมากขึ้น จากพฤติกรรมของผู้ใช้งานที่ลดการทำธุรกรรมทางการเงินผ่านสาขาและตู้ ATM ของธนาคาร รวมถึงรายได้ค่าบริการ สื่อโฆษณา บนตู้จำหน่ายสินค้าอัตโนมัติที่ซึ่งสอดคล้องกับปริมาณการให้บริการ และจำนวนตู้จำหน่ายสินค้าอัตโนมัติที่เพิ่มขึ้น
ทั้งนี้คณะกรรมการมีมติเห็นชอบให้เสนอต่อที่ประชุมผู้ถือหุ้นให้จ่ายปันผล 0.03 บาทต่อหุ้น จากกำไรในส่วนที่ได้รับยกเว้นภาษี โดยวันกำหนดรายชื่อผู้มีสิทธิได้รับปันผล (Record date) ผู้ถือหุ้น ในวันที่ 28 เม.ย. 2564 และจ่ายปันผลใน 14 พ.ค.2564  อีกทั้งทางบริษัทฯ เตรียมออกใบสำคัญแสดงสิทธิให้กับผู้ถือหุ้น ในอัตราส่วน 10 หุ้น ต่อ 1 วอร์แรนต์ กำหนดวันที่ไม่ได้รับสิทธิซื้อใบสำคัญแสดงสิทธิ ในวันที่ 27 เม.ย.2564 ในอัตราการใช้สิทธิ (ใบสำคัญแสดงสิทธิ : หุ้น) 1:1 ในราคาการใช้สิทธิ(บาทต่อหุ้น) 3.25 บาท
สำหรับแนวโน้มธุรกิจในปี 2564 นี้ บริษัทฯ ตั้งเป้าหมายว่า รายได้รวมจะเติบโตอย่างต่อเนื่องในอัตรา 25% โดยปัจจัยหลักมาจากธุรกิจตู้เติมเงิน ธุรกิจตู้ขายสินค้าอัตโนมัติ ธุรกิจศูนย์อาหารและ POS และ ธุรกิจใหม่ E-Money และวางแผนตั้งงบการลงทุนในปีนี้ที่ 800 ล้านบาท
ล่าสุดบริษัทฯ ได้เปิดตัวพันธมิตรธุรกิจใหม่ เป็นบริษัทในเครือบริษัท KOVAN จากประเทศเกาหลีใต้ ที่มีประสบการณ์ในประเทศเกาหลีใต้กว่า 30 ปี คือ บริษัท ไทยแวน เซอร์วิส จำกัด ที่เปิดธุรกิจในไทยมาแล้ว 15 ปี ผู้ให้บริการระบบดิจิตอลเน็ตเวิร์คในระบบการชำระเงิน e-payment และ ระบบ Loyalty Program ทั้งในรูปแบบของเครื่องPOS และ EDC โดยปัจจุบัน THAIVAN เป็นผู้ให้บริการระบบ “เราชนะ” ร่วมกับธนาคารกรุงไทย
ด้านนายดงจิน ซอ ประธานเจ้าหน้าที่บริหาร บริษัท ไทยแวน เซอร์วิส จำกัด กล่าวเสริมว่า  การร่วมกันระหว่าง THAIVAN และ SABUY ในครั้งนี้ ถือว่าเป็นการช่วยเสริม ECOSYSTEM ของทั้ง 2 ฝ่าย ได้อย่างลงตัว โดยทาง THAIVAN จะเพิ่มบริการรับชำระด้วย SBM (SABUY MONEY WALLET) และ ระบบ Loyalty program จาก SABUY EXCHANGE ที่เรียกว่า SABUY CASH เข้าในระบบ THAIVAN EDC ที่ปัจจุบันรองรับถึง 10,000 เครื่อง นอกจากนั้นการเปิดระบบถึงกันเช่นนี้ ยังทำให้ระบบ THAIVAN สามารถรองรับระบบ E-Wallets ได้หลากหลายผ่านระบบจาก SBM เช่น Alipay, Wechat, True Money, AirPay, Rabbit Line Pay และ Dolfin  และอีก 1 บริการที่สำคัญคือ ทาง THAIVAN จะเป็นอีกช่องทางหนึ่งให้กับ SABUY ในการรองรับบริการการโอนเงินต่างธนาคาร และ โอนเงินระหว่างประเทศที่จะเปิดในไตรมาสที่ 2 นี้ด้วยเช่นกัน
บริษัทฯเตรียมแผนการย้ายหลักทรัพย์จดทะเบียนของ SABUY จากตลาดหลักทรัพย์ เอ็ม เอ ไอ (mai) เข้าไปซื้อขายในตลาดหลักทรัพย์แห่งประเทศไทย (SET) ในกลุ่ม Commerce ภายในเดือนมีนาคมนี้ ทั้งนี้ คาดว่าจะช่วยเพิ่มสภาพคล่องให้กับหลักทรัพย์ ลดข้อจำกัดในการเข้าลงทุนของนักลงทุนสถาบันในประเทศและต่างประเทศ และเพิ่มเสถียรภาพให้กับบริษัทและหุ้นของบริษัทฯมากยิ่งขึ้น เพื่อประโยชน์สูงสุดของผู้ถือหุ้นทุกราย